用前韻答黄一翁二首  其二
作者：王炎
朝代：宋

paragraphs: 豆羹采藜藿，鼎食厭粱肉。
士欲齊得喪，胸次要涵蓄。
我晚頗聞道，寧有慧無福。
外物皆浮雲，此道等珠玉。
閲事如閲棋，已過安用覆。
回光照諸妄，稍稍淡無欲。
與君共玄談，一笑時捧腹。
更以詩留貧，此語頗驚俗。
細看苜蓿盤，豈減檳榔斛。
見金不見人，渠輩非吾族。
君獨臭味同，吾固知之熟。
平生求益友，今日並牆屋。
不肯兄事錢，寧以君呼竹。
力學追古人，經史費抄讀。
我方病少瘳，擁衲膚有粟。
百念漸灰冷，有牛不須牧。
君如汗血駒，墮地必馳逐。
甘爲走踆踆，耻作雌粥粥。
有玉未嘗獻，豈憂終刖足。